Idrettshistoriker: - Folket stemmer mest med hjertet
Cecilia Brækhus fikk overraskende Folkets Idrettspris, stemt frem av Dagbladets lesere, før jul. På Idrettsgallaen på Hamar 7. januar ble Therese Johaug stemt frem av NRK-seerne som Årets Navn, etter at Petter Northug lenge ledet avstemningen. Idrettshistoriker Tom A. Schanke omtaler Brækhus-kåringen som «patetisk», mens han har mer forståelse for at Johaug vant til tross for at hun bare tok ett individuelt VM-gull mot Marit Bjørgen og Petter Northugs tre og to - og i konkurranse med Alexander Dale Oens historiske VM-gull i svømming på 100 meter bryst. - Hvis du skal vurdere det helt nøkternt, må Dale Oen være den største norske idrettsutøveren i 2011, sier idrettshistoriker Tom A. Schanke. I et nyhetsbrev før jul forklarte Schanke hvorfor han er overbevist om at Dagbladet-kåringen må ha blitt kuppet av boksefans: «Kvinnelig proffboksing er en meget liten idrett på verdensbasis. Det er bare noen få boksere i hvert av et lite antall land. Dessuten har de fleste av hennes motstandere vært rene «slaktofre», fordi nivået er så lavt. Likevel stemmer Dagblad-leserne Cecilia frem til Folkets Idrettspris 2011 suverent foran verdens beste mannlige brystsvømmer, verdens beste kvinnelige og mannlige langrennsløper og verdens beste kvinnelige håndballspillere, for å nevne noen av våre praktfulle idrettsutøvere». - Entusiastisk kåring - Men nasjonalidretten ski betyr så enormt mye for det norske folk. Det gjør det ikke at Dale Oen fosser fram gjennom et basseng. Folk mister evnen til å vurdere nøkternt hvor stor en prestasjon er på verdensbasis, følger Schanke opp til VG. - Kåringen av Therese var entusiastisk. Alle elsker henne, og man stemte nok med hjertet, sier Schanke. Og påpeker at det ikke er noe galt med det. - La oss idrettshistorikere være saklige og kjedelige. Hvordan opplever du selv idretten? Det er det som betyr noe, sier Schanke.Han er imidlertid kritisk til at juryen, som skal være faglige, valgte å gi prisen som Årets Gjennombrudd til Magnus Krog, etter én verdenscupseier i kombinert. - Det er helt bak mål. Det burde vært kickbokseren Fam Elgan, som ble verdensmester. Det viser manglende forståelse for hva kickboksing er på verdensbasis, sier Schanke. Eirik Verås Larsen leverte følgende Twitter-melding da det ble klart at Therese Johaug vant prisen for "Årets navn", som er stemt frem av folket. "Kveldens siste pris ble omgjort til en skjønnhetskonkurranse".- Jeg kan ikke være uenig i valget, det er en pris som stemmes frem av folket. Men hvis det var meningen at det skulle være en pris som skulle gå til den beste idrettsprestasjonen i 2011, synes jeg Alexander Dale Oen burde vunnet, sier Verås Larsen til VG Nett, og begrunner det slik: - Han er verdensmester i en verdensomspennende idrett. Derfor er det et ganske enkelt valg, synes jeg. I den samme meldingen skrev han også med glimt i øyet at Oen ikke måtte ta ille opp det med skjønnhetskonkurranse. - Nei, Alexander er en kjekk mann, han altså, humrer Verås Larsen.
Folket valgte Cecilia Brækhus og Therese Johaug som årets idrettsutøver og årets idrettsnavn. Folk stemmer med hjertet, sier idrettshistoriker Tom A. Schanke.